Blaker
Store norske leksikon,Geografi,Norges geografi,Viken,Lillestrøm
Blaker er et tettsted i Lillestrøm kommune i Viken. Tettstedet er ifølge SSBs definisjon 0,4 km², og har 480 innbyggere (2022).
Tettstedet ligger ved Glomma, 21 kilometer nordøst for Lillestrøm. Blaker har jernbanestasjon på Kongsvingerbanen. I nærheten ligger Blaker skanse.Tidligere var Blaker egen kommune i Akershus. Kommunen ble opprettet i 1919 ved utskillelse fra Aurskog, og ble i 1962 sammensluttet med Sørum kommune. Kommunen var 101 km².I dag er Blaker ei jord- og skogbruksbygd. Blaker kirke er ei langkirke i tre fra 1881. Kirka ligger på det gamle kirkestedet fra middelalderen, og ble tegnet av ingeniør Otto Schønheyder. Gravkapellet fra 1928 er tegnet av Arnstein Arneberg.Før broene over Glomma ved Rånåsfoss, Sørumsand og Fetsund ble anlagt, var Blaker et viktig knutepunkt for trafikken over Glomma. Det østre sundstedet for Den Frederikshaldske Kongevei lå i Blaker. For å forsvare sundstedet ble Blaker skanse anlagt på 1600-tallet, og Blaker hadde helt fram til sundstedet ble avviklet flere overnattingssteder og skysstasjoner. Navn Navnet Blaker er ikke sikkert forklart; det kan være knyttet til norrønt blǫk, 'flat, åpen slette'. Les mer i Store norske leksikon Sørum Lillestrøm Glomma Eksterne lenker Blaker på lokalhistoriewiki.no Blaker tettsted på lokalhistoriewiki.no